Predkladacia správa

Návrh zákona o obchodovaní s emisnými kvótami a o zmene a doplnení niektorých zákonov je predkladaný na základe Plánu legislatívnych úloh vlády Slovenskej republiky na rok 2004. Ministerstvo životného prostredia Slovenskej republiky vypracovalo návrh zákona na základe plánu hlavných legislatívnych úloh ministerstva na rok 2004. Predkladaný návrh zákona  je odôvodnený potrebou harmonizácie s právom Európskej únie; preberá sa ním smernica Európskeho parlamentu a Rady 2003/87/ES z 13. októbra 2003, ktorou sa ustanovuje schéma obchodovania s emisnými kvótami skleníkových plynov v Spoločenstve a ktorou sa mení a dopĺňa smernica rady 96/6/ES o integrovanej prevencii a kontrole znečisťovania.
Obsahom predloženého návrhu zákona je úprava obchodovania s emisnými kvótami skleníkových plynov a znečisťujúcich látok pri súčasnom stanovení práv a povinností prevádzkovateľov prevádzok, ich zapojení do schémy a systému a vymedzenie pôsobností orgánov štátnej správy.
Návrh zákona o obchodovaní s emisnými kvótami je v súlade s Ústavou Slovenskej republiky, s ostatnými všeobecne záväznými právnymi predpismi a s medzinárodnými zmluvami, ktorými je Slovenská republiky viazaná.
Návrh zákona bude mať dopad na štátny rozpočet – na zabezpečenie zavedenia obchodovania sa predpokladajú náklady zo štátneho rozpočtu vo výške 2,0 mil. Sk.
Zákon bude mať pozitívny dopad na životné prostredie. Zabezpečuje potrebné znižovanie emisií skleníkových plynov a znečisťujúcich látok.
Predkladaný návrh zákona nebude mať vplyv na zamestnanosť. 
  Predkladaný návrh zákona nebude mať dopad na rozpočet obcí. 

Návrh zákona nebol predmetom rokovania Rady hodpodárskej a sociálnej dohody Slovenskej republiky, pretože nebol zaradený do plánu práce Rady na I. polrok 2004.

Návrh zákona bol dňa 25.5. 2004 predmetom rokovania Legislatívnej rady vlády Slovenskej republiky, ktorá návrh s pripomienkami schválila. Po zapracovaní pripomienok je návrh predložený na rokovanie vlády Slovenskej republiky.

Návrh zákona bude po prerokovaní vládou Slovenskej republiky predložený na ďalšie ústavne prerokovanie Národnej rade Slovenskej republiky.